Gama kry op sy baadjie in arbeidshofSiyabonga Gama, voormalige uitvoerende hoof van Transnet. Foto: ANA Siyabonga Gama, voormalige uitvoerende hoof van Transnet, se aansoek om sy afdanking ter syde te laat stel, is van die hand gewys. Behalwe dat Gama se aansoek van die hand gewys is, het die hof ook gelas dat hy die regskoste van Transnet en sy twee regsverteenwoordigers moet betaal. Regter Connie Prinsloo het in die arbeidshof gesê Gama het klaaglik misluk om selfs net te voldoen aan die vereistes van die minagtingaansoek en interdik wat hy versoek het. Prinsloo het gesê hierdie is die tweede keer wat Gama vir Transnet hof toe gesleep het op uiters kort kennisgewing en teen massiewe koste, wanneer hy eerder die kontraktuele dispuut deur arbitrasie moes opgelos het. “[Transnet] moes ŉ dringende aansoek sonder meriete teenstaan. Regverdigheid dikteer dat nie verwag kan word dat enorme koste aangegaan word om regstappe teen te staan wat in die eerste plek nooit ingestel moes word nie. Dit is des te meer so wanneer die koste wat [Transnet] moet aangaan, betaal word met belastingbetalers se geld,” het Prinsloo gesê. Gama is verlede maand as uitvoerende hoof van Transnet afgedank nadat hy versuim het om redes aan die raad te gee hoekom sy kop nié moet rol nie. Die raad het gesê hy het alle vertroue verloor in Gama se vermoë om Transnet te lei. Gama is tien dae geleentheid gegee om redes te verskaf hoekom hy nie in die pad gesteek moet word nie, maar het eerder die arbeidshof in Johannesburg genader om ŉ interdik te bekom om die afdanking te keer. Die redes wat vir Gama se afdanking aangevoer is, is bewerings van ernstige oortredings rakende finansiële verkrygings en vertrouenspligte. Twee regsfirmas, Werksmans en MNS, het Gama betrek by beweerde oortreding van verkrygingsreëls in verband met ŉ R54 miljard‑kontrak om 1 064 nuwe lokomotiewe aan te koop.